**Farské oznamy**

**Prvá adventná nedeľa rok C (28. 11. 2021)**

|  |  |  |
| --- | --- | --- |
| Pondelok | Pondelok po 1. adventnej nedeli | 18.00 |
| Utorok | Sv. Ondrej, apoštol, sviatok | 7.00 |
| Streda | Streda po 1. adventnej nedeli | 18.00 |
| Štvrtok | Štvrtok po 1.adventnej nedeli, prvý štvrtok | 18.00 |
| Piatok | Sv. Františka Xaverského, kňaza, prvý piatok | 18.00 |
| Sobota | O Nepoškvrnenom srdci Panny Márie, prvá sobota | 7.00 |
| Nedeľa | Druhá adventná nedeľa | 10.30 on line prenos |

Dnešnou nedeľou sme vstúpili do Adventného obdobia i nového cirkevného roku C. Advent je radostným časom očakávania a prípravy na narodenie Pána.

Tento týždeň máme prvý piatok v mesiaci. Viete, že pre vyhlásený lockdown, nie je možné sa zhromažďovať, ale je možné individuálne sa dohodnúť s kňazom na vyslúžení sviatostí k čomu vás pozývam. Každý deň nechám priestor na individuálnu pastoračnú činnosť. Telefónny kontakt na farský úrad je 0415575636 alebo 0903248077. Úmysly sv. omší budem sláviť tak ako sme sa dohodli, ak by to chcel niekto zmeniť, prosím, aby sa mi ozval. V nedeľu sa budeme snažiť prenášať sv. omšu o 10.30 cez internet.

V dnešnú nedeľu je zbierka na charitu. Ak môžete, tak prosím o jej podporu na číslo účtu SK55 0900 0000 0051 4610 5190.

Na budúcu nedeľu je prvonedeľná zbierka pre potreby farnosti.

Bohuznámi prispeli na rekonštrukciu kostola 500 eurami. Nech Pán odmení vašu štedrosť.

Ďakujem za pomoc pri rekonštrukcii a upratovanie v kostole. V prácach budeme pokračovať v rámci možností.

Chcem sa poďakovať za vaše modlitby, obety, finančnú podporu našej farnosti za upratovanie a výzdobu kostola. Upratovanie pastoračného centra je zatiaľ zabezpečené. Ďakujem obecnému úradu za pomoc a vypožičanie domu smútku na slávenie sv. omší.

Viete, že pandemická situácia sa stále zhoršuje. Chcem vás poprosiť o dodržiavanie opatrení a ochranu zdravia. Pripájam i vyhlásenie našich otcov biskupov zo 16.11. 2021 v plnom znení:

"Drahí bratia a sestry, obraciame sa na vás s prosbou o vypočutie, aby naše kresťanské spoločenstvo v dôležitej chvíli zaujalo správny postoj. Sledujeme rastúce počty nakazených a zomierajúcich na Covid a zároveň rastúci počet vyčerpaných lekárov a zdravotníkov, z čoho hrozí bezprostredný kolaps nemocníc. Sme presvedčení, že práve očkovanie je veľká pomoc pre zastavenie pandémie a pre záchranu tisícok ľudských životov. Zaočkovaním chránime nielen seba, ale aj druhých. Tak ako to vyjadril Svätý Otec: zaočkovať sa je prejavom lásky voči blížnemu. Kto pochybuje, nech sa rozhodne práve preto, že kresťanským povolaním je starať sa nielen o seba ,ale aj o blížnych a pomáhať im na ceste života. Naberme odvahu a spravme tento krok z lásky k druhým, k slabším, k ohrozeným. Naliehame na kňazov, aby šírili správnu osvetu, aby nabádali v prospech očkovania a zároveň dodržiavali hygienické pravidlá. To je v čase šíriacej sa choroby konkrétnym a zrelým prejavom našej viery v Boha, ktorý nám zveril svet i blížnych do opatery. A to je aj skutočným prejavom nášho uvedomelého, konzistentného postoja za život. Vypočujte, drahí bratia a sestry, tento náš hlas a modlite sa i povzbudzujte spolu s nami, aby si ľudia nezatvrdzovali svoje srdcia a neodmietali prostriedok, ktorý máme na pomoc v utrpení.

Žehnajú vám vaši katolícki biskupi Slovenska."

Chcem dať do pozornosti, že v dňoch 21.1. - 23.1. 2022 by som chcel, keby sme mali v našej farnosti duchovnú obnovu. Bol by som rád, keby sa na nej mohli zúčastniť najmä manželia. Oznamujem to preto už teraz, aby tí, ktorí by mali záujem si mohli naplánovať na ňu svoj čas. Iste žijeme v dobe, kedy ťažko povedať čo sa bude dať uskutočniť. Tak to celé iba tak zverujem do Božích rúk.

Želám vám peknú nedeľu.